Exqrch/javanese-Komodo-pixelgpt huggingface dataset:
Pakaryan réstorasi Sri Temasek nuli menangaké Pangaji-aji Warisan Arsitèktur Otoritas Pambangunan Kutha ing Kategori A (monumèn nasional lan wangunan kang dilestarèkaké) ing taun 2008.
Nalika wiwitan diyasa ing taun 1869, Sri Temasek minangka balé dalem Carik Kolonial Laladan Supitan Melaka (nuli uga kawastanan Sekretaris Kolonial / Pradana Carik Singapura)
Sakabèhané kang mengku kalungguhan iku wis padha mapan ing balé Sri Temasek ing watara taun 1869 tekan 1959
Wangunan Sri Temasek ing wanci saiki piniji minangka balé dalem resmi kanggo Nayakotama Singapura awit taun 1959
Ananging blas ora ana Nayakotama sakulawargané kang manggon ing balé Sri Temasek awit biyèn nganti saiki
Watara taun 1960-an nganti 1970-an, Sri Temasek digunakaké minangka papan kanggo acara kang asipat resmi
Dhayoh agung kang naté sowan ing balé iki antarané ya iku Tunku Abdul Rahman, Nayakotama kang miyasa Malaysia; Spiro Agnew, Wakil Présidhèn Amérika Sarékat; Nayakotama Indhia Indira Gandhi; Denis Healey, Sekretaris Mantri Labet Inggris; lan Raja Hussein saka Yordania
Ing taun 1962, Sri Temasek tau dadi papan kanggo pista kang digelar déning Lee Kuan Yew
Adicara iki kanggo mangayubagya lan wujud rasa panuwuné Lee Kuan Yew marang para anggota sarékat pagawé lan pagawé nagari sipil awit wis mèlu nyengkuyung réferèndhum gabung karo Malaysia
Ing taun 1983, jasad suwargi Mantri Pawit Hon Sui Sen disarèkaké ing papan iku
Nuli ing tanggal 8 Agustus 2008, Nayakotama Lee Hsien Loong kanggo sepisanané medharaké pitutur Pangayubagya Dina Kabangsan ing balé iki
Pèngetan kanggo Nyonyah Kwa Geok Choo, ya iku ibu saka Nayakotama Lee Hsien Loong lan uga minangka garwané Nayakotama Lee Kuan Yew, kagelar ing balé Sri Temasek ing wulan Oktober 2010
Nuli ing wulan Maret 2015, sawijining adicara kulawarga kanggo Lee Kuan Yew uga kagelar ing papan iku.
Pertamina Tower Pertamina Tower (Basa Indonésia: "Menara Pertamina"; Hanacaraka: ꦩꦼꦤꦫꦦꦼꦂꦠꦩꦶꦤ) utawa "Pertamina Energy Tower" ya iku wangunan gedhong 99 lampit kang dhuwuré 530 mèter (1740 ft) saéngga bakal dadi gedhong paling dhuwur ing Indonésia lan paling dhuwur nomer 3 sadonya
Gedhong iki dirancanakaké bakal dibangun ing "Jakarta’s Rasuna Epicentrum" kang prenahé ana ing Kawasan Bisnis Kuningan, Jakarta
Pambangunan gedhong bakal nggandhèng Turner International kang sadurungé uga nggarap proyèk Burj Khalifa, Skidmore, Owings Merrill, lan Rider Levett Bucknall
Sarta saka Indonésia dhéwé bakal nggandhèng PT Airmas Asri, PT Wiratman & Associates, KSO PT Pembangunan Perumahan, lan PT Hutama Karya
Déné ing tanggal 9 Dhésèmber 2013 wus digelar adicara panyèlèhan watu minangka pratandha diwiwitiné pambangunan Pertamina Energy Tower
Pambangunan gedhong Pertamina Tower iki ditargètaké bakalé rampung ing taun 2025
Rupa Wangunan lan Énergi
Pérangan sisih ndhuwur menara iki dirantam saéngga wujudé mlengkung
Pérangan dhuwur iku wujud kawiyak kang bisa dadi coronging angin, saéngga migunani kanggo ngrikataké lakuné angin supaya bisa ngasilaké énergi
Jumbuh klawan laladan sakiwa tengené Jakarta, rupa wangunan iki digawé mlengkung supaya nyuda panasing srengéngé
Payomaning srengéngé iki bakal ngundhakaké intènsitas pakaryan dadi luwih becik lan bisa ngéfisienké énergi amrih luwih irit
Diarani éfisien énergi jalaran bisa nyuda énergi cahya gawéan kang dianggo ing menara iki
Pungkasané pambangunan menara iki nduwèni pangajap amrih bisa ngusung konsèp "net zero energy"
Sistem struktur gedhong kang duwèni aji invéstasi US$ 1,7 milyar iki kadadèn saka inti beton balungan wulet lan rangka momen éksterior waja struktural klawan kolom périmèter komposit lan balok waja
Sistem karoné iku digabungaké kalawan telung sèt waja struktural lan rangka sabuk kang prenahé ana ing saben 30 lampit
Sistem gravitasi kadadèn saka lèmpèngan beton ing dhèg métal kang disengkuyung kalawan balok waja komposit minangka dhiafragma kanggo nransfer beban menyang ngarepan lan kolom
Gedhong menara iki ditargètaké bakal dadi papan padunungan, makarya, lan dolan kanggoné udakara 23.000 pegawé Pertamina lan uga anak badan usahané
Fasilitas kang ana ing menara iki ing antarané ya iku 2000 bangku sasana séwaka ("Performing Arts Auditorium Center") uga "Exhibition Pavilion" kanggo kagiyatan pakuliyahan lan kagiyatan liyané
Masjid kang binuka kanggo umum lan papan pasamuwan kanggo para masarakat
Ananging Dwi Soetjipto mbusak rancanané Karen Agustiawan kang nduwèni pangajap kanggo mangun menara Pertamina
Kaya mangkéné iki jalaran Pertamina bakalé luwih fokus menyang invèstasi ing séktor udhik, saéngga nyumenèkaké invèstasi kaya déné pambangunan menara
Arief Budiman nyuda anggaran blanja modhal kang gedhéné USD 7 milyar ing taun 2015
Salah sawijining blanja kang diilangi ya iku menara Pertamina, jalaran invèstasi kang ora rasional lan dianggep ora pati wigati
Menara iki yèn pancèné arep dibangun minangka ikon énergi Indonésia, mangka sajatiné gedhong iki kudu migunakaké énergi kang bisa dianyari kaya déné panas bumi, banyu, srengéngé, lan gas
Sawetara iku pambangunan menara kang luwih cilik (namung 30 lampit, dudu 99 lampit) bakal diwiwiti manèh déning BNI, ya iku salah sawijining badan usaha kagungan negara
Menara BNI iki bakalé diyasa ing Jalan Pejompongan Raya V Nomor 24, Jakarta Pusat lan diarep-arep bakalé dadi ikon anyar ing Jakarta.
Nuli papan kang biyèn dirancanakaké kanggo mbangun Pertamina Tower iku bakalé dinggo mbangun proyèk Menara E-Polis Rasuna
E-Polis minangka wujud anyar saka Pertamina Energy Tower (PET) manggon ing lemah kang ambané 5,9 héktar lan mapan ing laladan "golden triangle" Jakarta
Diwastani E-Polis Rasuna jalaran huruf "E" iku minangka cekakan saka tembung "Energy", déné tembung "Polis" iku dijupuk saka basa Yunani kang tegesé kutha
Proyèk E-Polis Rasuna iku diyasa minangka punjering papan bisnis kang préstisius lan uga minangka papan wisata kutha kang ramah ligkungan kanthi konsèp "energized city." Ing cakupaning proyèk pangembangan fasilitas komersial bakalé dumadi saka hotèl bintang papat kanthi kamar cacah 250 lan 540 unit apartemèn ing telung menara uga papan kantor sarta fasilitas ritèl
Ing taun 2014, Pertamina Tower menangaké Pangaji-aji Emas ing pagelaran MIPIM Asia Awards ya iku kategori "Best Futura Mega Project".
Pura Penataran Sasih Pura Penataran Sasih (basa Bali: ᬧᬸᬭᬧᭂᬦᬢᬃᬭᬦ᭄ᬲᬲᬶᬄ) ya iku sawijining pura utawa candhi Hindhu kang mapan ing Banjar Intaran, Désa Pejeng, Kacamatan Tampaksiring, Kabupatèn Gianyar, Bali
Pura iki diyasa taun 1266 M kang kapacak mawa kronogram modhéren ing gapura ngarep
Saliyané iku pura iki uga minangka pura Karajan Pejeng ya iku antarané taun 1293-1343 M
Pura iki kawastanan minangka Pura Sasih jalaran awit anané tinggalan purbakala aran Nekara Pejeng
Miturut dongèng kang sumebar ing masarakat, nekara pejeng karan minangka rembulan kang tumiba menyang bumi banjur madhangi laladan sakiwa-tengené ing wayah awan apadéné wengi
Para maling rumangsa kèwuhan anggoné arep nindakaké niyat alané jalaran swasana ing laladan iku tansah padhang
Awit saka iku, maling-maling padha nguyuhi rembulan iku mau
Pungkasané rembulan iku wus ora bisa cumlorot manèh nganti saiki
Nekara pejeng kang uga misuwur minangka Bulan Pejeng (basa Bali: "sasih" = rembulan) iku nuli dianggo minangka aran utawa wastanané Pura Penataran Sasih
Déné ana dongèng liya ngandharaké manawa Bulan Pejeng iku Subang Kebo Iwa
Paraga iki misuwur jalaran kasektèné lan lumantar kasektèné dhèwèké wis kasil bisa mbangun sawenèh papan suci, kaya ta Candhi Gunung Kawi lan Guwa Gajah
Pura Penataran Sasih iku wus antuk SK panetepan saka pamaréntah minangka situs warisan purbakala ya iku lumantar SK No
260/SK/UPT.BD/22.VII/2003 lan pamarsudi kanggo nguri-uri
Wujud anggoné nguri-uri kang wus dileksanakaké ya iku invèntarisasi, panetepan, jupel, zonasi, papan nama, lan balé pangreksa
Minangka cagar budaya, pura iki uga dikembangaké minangka papan wisata lan dirumat kanthi sistem kontrak
Nuli asiling anggoné ngrumat iku mau digunakaké kanggo béya reresik pura sarta kabutuhan liyané
Banjur nalika wulan Oktober 2019, tim juru cagar budaya nasional anggelar pasamuwan ing Tasikmalaya kanggo netepaké cagar budaya lan Pamaréntah Kabupatèn Gianyar nuli ngajokaké pitung usulan papan amrih katetepaké minangka cagar budaya
Wondéné salah siji papan kang diusulaké déning Pamaréntah Kabupatèn Gianyar ya iku Pura Penataran Sasih bebarengan karo papan-papan liyané, ing antarané ya iku Pura Penglingan, Pura Mengening, Istana Tampaksiring, Pura Pusering Jagat, Pura Pengukur-ukuran lan Puri Agung Gianyar
Pungkasané ya iku ing wulan Novèmber 2019, Bupati Gianyar I Made Mahayastra netepaké patang situs purbakala dadi cagar budaya, kalebu Pura Penataran Sasih
Panetepan iki dikukuhaké lumantar SK Bupati Gianyar No: 1345/E-01/HK/2019 babagan Panetepan Barang Cagar Budaya, kang salah siji barang kang katetepaké minangka barang cagar budaya ya iku Nekara Pejeng Pura Penataran Sasih
Pura Penataran Sasih dumadi saka limang pérangan utama utawa limang "palebaan", ing antarané ya iku: Ing wewengkon sajroning Pura Penataran Sasih ana sawenèh "pelinggih"
Ing gapura mlebu sisih jaba tengah ana wangunan Padma Kuning minangka papan sumimpené Sang Hyang Jaran
Jinèjèran ing isih wétan ya iku wangunan "pengaruman" kang adaté digunakaké minangka papan kanggo nyèlèhaké simbul-simbul Ida Batara saka Pura Kahyangan Tiga
Déné ing saloré balé pengaruman kaprenah "Pelinggih Ratu Sasih"
Ana ing sisih kidul kaprenah pasimpangan Ida Batara Gana lan gedhong pasimpangan Ida Batara Brahma, banjur gedhong pasimpangan Batara Wisnu mapan ing sisih lor lan gedhong pasimpangan Batara Mahadewa ing sisih kulon
Pérangan wigati pura, ing antarané ya iku: Warisan Arkéologi.
Ing plataran jero (basa Bali: jeroan) ana sawenèh tinggalan arkéologi, ing antarané ya iku: Nekara Pejeng
Nekara Pejeng iku minangka salah sawijining barang cagar budaya kang narik kawigatèné para juru purbakala awit jaman biyèn
Nekara Pejeng iku nekara kang wujudé saèmper kaya kendhang utawa bedhug, sisih tengahé rada legok, nduwèni rong sisih kang bisa ditabuh, lan salah siji sisihé iku binuka
Ukuran dhuwuré 1,86 m lan garis tengah sisih kang ditabuh ya iku 1,60 m
Déné ing pérangané nekara ana renggan kang wujud corak lintang, wulu manuk, tumpal, wujud huruf f, lan topèng sepasang
Rerenggan iku minangka simbul religius magis lan uga minangka pawujuding karya kagunan masarakat Bali nalika jaman undhagi
Nekara Pejeng nduwèni aji lan wigati banget ana sajroning masarakat ing jaman biyèn apadéné nganti jaman saiki
Nalika jaman biyèn, nekara prunggu nduwèni piguna kang manéka warna, ing antarané ya iku: Banjur ing jaman saiki Nekara Pejeng dikramataké lan digunakaké minangka sarana puja déning masarakat
Nekara Pejeng digunakaké kanggo sarana nyenyuwun kaslametan lan karaharjan, saéngga dipapanaké ing panggonan kang mirunggan aran "Pelinggih Ratu Bhetara Sasih"
Nuli ing dina-dina tartamtu nekara prunggu iku diupacarani lan diciprati "tirtha" utawa banyu suci, lan awit saka iku nekara prunggu iki malih cepet korosi lan dithukuli jamur
Upacara "piodalan" ing Pura Penataran Sasih kapérang dadi loro, ya iku upacara "panyelah" lan upacara "karya agung"
Upacara "panyelah" digelar saben 210 dina, ya iku nalika dina Radité Umanis wuku Langkir lan kagelar sasuwéné telung dina
Déné upacara "karya agung" kagelar nalika purnama kasanga nemu pasah
Beksan Sang Hyang Jaran
Pura Panataran Sasih uga misuwur awit jogèd utawa beksan sakral aran beksa Sang Hyang Jaran
Beksan iki wis katetepaké minangka Warisan Budaya Donya Dudu Barang déning UNESCO
Beksan iki digelar nalikané Pura Penataran Sasih kagungan damel ageng, kaya ta upacara "ngenteg linggih" lan "caru balik sumpah"
Beksan iki dilakokaké déning patang pambeksa kang pambeksa iku dudu wong sembarangan
Pambeksa adaté bakal teka sawenèh wektu sadurungé pagelaran
Tekané pambeksa kang dadakan iku manut karo arahané sesepuh.
Matangi Matangi (Basa Sangsekerta: मातंगी) ya iku dèwi Hindhu kaping sanga saka sepuluh dèwi Mahawidya
Dèwi Matangi iku minangka wujud ganas saka Parwati, Biyung Babon ing agama Hindhu
Dhèwèké dianggep minangka wujud Tantra saka Saraswati kang mengku prakara mantra, musik, kawruh, lan kagunan
Ngibadahé ditamtokaké kalawan merkolèhé kakuwatan gaib, utamané merkolèh kendhaliné mungsuh, nariki uwong, merkolèh kakuwasan babagan kagunan lan merkolèh kawruh kang luhur
Matangi lumrah digayutaké marang prakara reregedan, kemlaratan lan masarakat Hindhu pinggiran
Mula diwujudaké ing rupa misuwuré minangka "Uchchhishta-Chandalini" utawa "Uchchhishta-Matangini"
Dhèwèké digambaraké minangka "Chandalini" kang nawan-nawani sisa panganan utawa kang sapérangan panganan kang wis dipangan ("Uchchhishta") mawa tangan utawa kang ora dikumbah sawisé mangan
Kaya mangkono iku diarani ora murni ing sajroning agama Hindhu klasik
Matangi diwujudaké minangka warna ijo jamrut
Sawetara "Uchchhishta-Matangini" nggawa tampar, pedhang, gitik, lan teken
Wujud misuwur liyané ya iku Ratu Matangi kalawan main "veena" lan lumrah digambaraké kalawan manuk Béo
Ikonografi lan gambaran tèkstual
"Mantra Dhyana" (mantra kang medharaké wujuding déwa lan papané para kawula kanggo mertapa) saka "Brhat Tantrasara" nggambaraké "Uchchhishta-Matangini" minangka salah sawijining pawujudan dèwi kang misuwur
Matangi lungguh ing sadhuwuré mayit lan ngrasuk busana warna abang, rerenggan abang, lan reroncèn kembang wiji saga
Sang dèwi digambaraké minangka kenya anom kang umuré nem belas taun kalawan payudara kang gedhé
Dhèwèké nggawa cumplung lan pedhang ing tangan karoné kanthi nawani sisa-sisa panganan
Miturut Shyamaladandakam saka Kalidasa, Matangi main veen rerenggan watu rubi lan nduwèni pocapan kang manis
Mantra Dhyana digambaraké nduwèni lengen cacah papat, werna kulit ijo jamrut, payudara kang diosèri bubuk kumkum abang, lan rembulan sabit ing bathuké
Dhèwèké nggawa tampar, teken, gandhéwa, lan panah kembang, asring digambaraké minangka Dèwi Tripura Sundari
Dhèwèké uga digambaraké remen marang manuk nuri lan kawujudaké lumantar néktar lagu
Warna kulit ijo kagayutaké kalawan kawruh luhur lan uga warna Buda, déwa utama planèt Mérkurius kang ngurusi babagan kawruh
Matangi asring digambaraké kalawan manuk Béo ing tangané
"Veena" minangka simbul kang gegayutan karo musik
Matangi lumrah diarani minangka Mahawidya kasanga
Pratélan sajroning gancaran "Mundamala" madhakaké antarané sepuluh awatara Wisnu kalawan sepuluh Mahawidya
Sang Buddha dipadhakaké karo Matangi
Pratélan mèmper ya iku sajroning "Guhyatiguhya-Tantra" ora ngamot Matangi, nanging sarjana aran Sircar mratélakaké manawa dèwi Durga - dipadhakaké kalawan awatara Kalki ing sajroning pratélan - minangka saèmper karo Matangi
Crita "Tantra Shaktisamgama" nyritakaké lairé Uchchihistha-Matangi
Sawijining dina, Déwa Wisnu lan garwané aran Dèwi Laksmi mara menyang panggonané Déwa Siwa lan garwa kaping loroné aran Dèwi Parwati (pawujudaning Sakti).
Wisnu lan garwané diwènèhi pasugadan kang sarwa sedhep
Sinambi padha mangan, para déwa nibakaké panganané menyang palemahan, nuli saka tibaning panganan iku mau nuli mijil sawijining kenya ayu pawujudan saka Dèwi Saraswati
Nuli déwa cacah papat iku padha mènèhi sisa-sisa panganané minangka prasad, ya iku panganan kan dèn sucèkaké kalawan didhahar para déwa dhisik
Prastawa mangkéné iki ateges manawa Uchchihistha iku mula bukané saka déwa, sanajan ta nuli ditegesi ala
Banjur Déwa Siwa awèh nugraha kang isiné manawa sapa waé kang ngucap mantra lan muja marang Matangi, mangka kepénginan wujud bandha donya bakal diijabahi lan bakal merkolèh daya kanggo nguwasani mungsuh
Awit saka iku, kenya iku diarani Uchchihistha-Matangi
Ana ing sawijining crita saka "Shakta Maha-Bhagavata Purana", diwedharaké crita mula buka sakabèhané Mahawidya
Dèwi Sakti, putri saka Daksha lan uga minangka garwa sepisané Déwa Siwa, dhèwèké rumangsa kasoran jalaran dhèwèké lan Siwa ora didhawuhi teka menyang Yajna Daksha utawa upacara pangurbanan geni
Siwa wis ngélikaké Sakti, ananging dhèwèké tetep ngèyèl ora gelem dikandhani
Nuli Sakti ngamuk lan malih dadi Mahawidya
Banjur sakabèhabné Mahawidya padha ngubengi Siwa saka sepuluh arah
Déné Matangi madeg ing sisih kidul-kulon
Matangi lumrah digayutaké klawan reregedan, utamané sisa-sisa panganan utawa kang dipangan sapérangan ("Uchchhishta" utawa "Ucçhishṭa", उच्छिष्ट) dianggep ora murni ing sajroné agama Hindhu
Dhèwèké kerep ditawani sisa kang wus reged lan ana ing salah sawijining dongèng dhèwèké dilairaké saka kaya mangkono iku
Matangi dhéwé digambaraké minangka sisa utawa regedan, ya iku pralambang saka pawujudaning Gusti kang isih ana sawisé sakabèhané barang iku wis cures
Minangka pangreksa sisa-sisa panganan, mula dhèwèké mujudaké niradara lan panrejangan tumrap wewaton
Matangi lumrah digambaraké minangka wong buwangan lan ora murni
Gayutané kalawan reregedan utamané kang asalé saka masarakat pinggiran, kang dianggep reged ing masarakat Hindhu
Klompok sosial mangkéné iki kang makarya ing babagan reregedan kaya ta mulungi uwuh, pangolahan daging, lan makarya ing papan pangobongan mayit
Ing Népal, klompok kaya mangkono iku diarani Matangi, ya iku mulungi uwuh - kalebu uwuh/kotoran manungsa - lan babagan kang ora ana ajiné, lan lumrahé ana ing sajabaning désa
Jalaran kaya mangkono iku mau, mula dhèwèké digayutaké babagan pati, reregedan, barang kang ra ana ajiné, lan masarakat Hindhu pinggiran
Matangi uga digayutaké kalawan alas lan suku kang manggon ana sajabaning masarakat Hindhu tradhisional
Kidung sèwu-nama puja Matangi ing "Nanayavarta-tantra" medharaké garis-garis kang nggambaraké wujudé minangka papan panggonan, dalan kanggo lumebu, wanuh lan ngrasakaké éndahing alas
Saliyané Mahavidya Bagalamukhi, Matangi iku salah sawijining Mahawidya kang dipuja kanggo merkolèh kakuwatan gaib
Sawijining kidung kang kapethik saka "Bhagavata Purana" kang muja Matangi iku amrih nyuwun peparingé supaya bisa ngendhalèkaké mungsuh
Déné ing jeron "Tantrasara" mratélakaké manawa maca mantra mertapa muja marang dhèwèké bisa mènèhi daya kanggo nguwasani wong liya
Mantra puja marang Matangi, salah sijiné ya iku kidung "Tantra Sandhaka" pinercaya bisa ngungkuli reregedan kalawan nawani sisa panganan utawa kang sapérangan dipangan (Uchchhistha) lan mangkono iku bisa mrantasi égoné
Muja marang Matangi iku nduwèni tujuwan amrih wong kang muja iku merkolèh daya kanggo ngadhepi reregedan kang cinandhet lan transendhèn kang bisa nylametaké utawa bisa merkolèh kakuwatan gaib ing donya.
Purascharyarnaya medharaké manawa bisa gawé bungahé Dèwi Matangi, mangka Sang Dèwi bakalé menehi pawangsulan marang sakabèhané pitakon lumantar wisik ing kuping
Matangi adaté dipuja kalawan mantra wanda "Aim" kang ana gayutané karo Saraswati
Mantra iki minangka wosing wanda saka kawruh, piwulang, lan ajaran
Saliyané iku, uga ana mantra cacah 20 wanda kang digunakaké kanggo muja dhèwèké
Déné uniné mantra kaya mangkéné: ॐ ह्रीं ऐं श्रीं नमो भगवति उच्छिष्टचाण्डाली श्री मातङ्गेश्वरी सर्वजनवसंकरी स्वाहा ॥ Tegesé: "Ingkang pinundhi Dèwi Matangi, tiyang bucalan lan rereged, ingkang kuwaos maring sadaya ingkang sampun tumitah."
Cemara Lawang Cemara Lawang (Hanacaraka: ꦕꦼꦩꦫꦭꦮꦁ; basa Indonésia: "Cemoro Lawang") iku dhusun cilik kang pernahé ana ing sisih lor-wétan Gunung Brama (Jawa Wétan), Indonésia kalawan dhuwur 2.217 mèter ing dhuwuring sagara
Sacara administratif dhusun iki klebu Dhusun Ngadisari, Sukapura, Kabupapatèn Prabalingga
Cemara Lawang iku salah sawijining saka sakèhing dalan menyang kawah Tengger liwat Prabalingga
Ana papan kanggo nyawang Gunung Bathok lan Gunung Brama
Sajatiné papan iki minangka jujugan kanggoné wong-wong kang munggah Gunung Brama wayah wengi
Gunung Brama iku gunung geni aktif kang mapan ana satengahing sagara wedhi
Hawa ing papan iki krasa adhem atis lan kabut saben dinané mudhun ing désa iki
Ing wayah wengi pedhut bakalé mudhun, nuli ing wayah ésuké pedhut bakalé ngilang bebarengan karo mlethèking srengéngé
Cemara Lawang iku minangka jujugan para plancong lokal lan manca kang nuju menyang Gunung Brama, jalaran papan iki dadi dalan utawa kori sadurungé lumebu menyang laladan Gunung Brama
Para plancong bisa nyawang sesawangan "sunrise" kang éndah yaiku nalikané srengéngé mlethèk
Para plancong iku padha teka saka Surabaya kang adohé kurang luwih laku telung jam, saliyané iku uga ana kang teka Bali
Cemara Lawang mapan ing patang laladan kabupatèn/kutha, yaiku Prabalingga, Pasuruan, Malang, lan Lumajang
Cemara Lawang dadi salah sawijining dalan kang diliwati kanggo lumebu menyang Taman Nasional Gunung Brama
Punthuk Mentingen utawa Bukit Mentingen kang mapan ana ing Cemara Lawang iki dadi sawijining sana kang narik kawigatèné para plancong
Ing sana iki, para plancong bisa nyawang kanthi cetha sesawangané Gunung Brama lan Gunung Bathok
Wondéné punthukan kang isih alami iki mapan ana sawétan-loré Gunung Brama, mula saka papan iki bisa nyawang sagaran méga kang gumelar ana sakiwa-tengené Brama
Manawa menyang Cemara Lawang nganggo angkudan pribadi bisa liwat dalan aspal kang ngliwati Pasuruan-Prabalingga
Déné manawa nganggo angkudan umum bisa numpak bis saka Terminal Banyuangga ing Prabalingga, nuli mandheg ing terminal pungkasan ing Cemara Lawang
Para plancong uga bisa numpak angkudan umum arupa mini bus kang uga diarani Bison
Angkudan karan Bison iki cocog kanggo plancong kang lungané bebarengan utawa rombongan, jalaran regané kang luwih murah lan lakuné bisa luwih cepet
Tarif angkudan umum iki gumantung saka sistem kang dipilih plancong marang agèn wisatané
Sajarahing jeneng Cemara Lawang durung dimangertèni kanthi cetha
Ananging manawa manut tegesing basa, jeneng Cemara Lawang iku ateges wit cemara iku minangka lawang
Mula papan iki dijenengi Cemara Lawang awit akèhing wit cemara utawa "conifers" kang ana ing papan iki
Cemara Lawang iku uga minangka kori utawa lawang menyang Gunung Brama
Suku Tengger iku suku asli ing laladan sakiwa tengené Brama lan ana kang padha netep ing Cemara Lawang
Suku Tengger lumrahé tansah padha nganggo sarung kang dislémpangaké ing gulu
Bocah cilik apa déné wong tuwa padha nganggo sarung kabèh jalaran hawa ing laladan sakiwa tengené Brama pancèné adhem
Akèh-akèhé masarakat suku Tengger padha nganut agama Hindhu lan isih padha nguri-uri adat kabudayané, mula alam kang ana sakiwa-tengené Cemara Lawang nganti Brama iku isih kajaga
Salah sawijining upacara adat kang isih lestari kagelar déning para warga yaiku upacara Kasada
Upacara iki bisa diarani minangka dina riyayané suku Tengger lan dadi pawujuding rasa sukuré para warga tumrap peparingé Gusti Kang Maha Kuwasa
Upacara iki kagelar rong dina lan kawit wanci wengi kanthi diiringi wewacan mantra
Nuli nganti pucaking adicara yaiku para pradangga adat mènèhi sajèn arupa kéwan sarta asiling tetanèn menyang kawah Gunung Brama
Iklim ing Cemara Lawang yaiku anget lan sedhengan
Manut klasifikasi iklim Köppen, papan iki kalebu subtropis palemahan dhuwur (Cwb)
Mangsa rendheng kang itungané mung sedhéla yaiku ing antarané sasi Dhésèmber nganti Maret
Mangsa kaya mangkéné suhuné anget, wayah awan kang mung sedhéla, lan kerep udan
Nuli ing mangsa katiga banter iku itungané wiwit sasi Juni nganti Sèptèmber
Ing mangsa iki wayah ésuké krasa atis
Rata-rata suhu ing kéné yaiku 13,2 °C lan rata-rata curah udané yaiku 1924 mm.
Back to December "Back to Desember" iku judul lagu kang katulis lan karekam dening penyanyi kondhang saka Amerika, yaiku Taylor Swift
Lagu iki lumebu ing albume sing katelu yaiku "Speak Now" kang kababar taun 2010"." Lagu iki kasebar ing radio Amerika Serikat tanggal 15 November 2010 minangka lagu kaloro ing album mau
Miturute Taylor Swift, "Back to Desember" iki nyaritakake Tayor Swift sing njaluk pangapura
"Kritikus" duwe pamanggih yen lagu kuwi bab Taylor Lautner, mantan pacare Taylor Swift lan diakoni dening Taylor Lutner
Lagu iki diakoni minangka "balada orkestra pop" lan lirike ngandhut babagan rasa sing rumangsa gela banget lan gedhene pangarep supaya diapura karo pacangane
Malahan, ing lagune Taylor Swift iku kandha yen "if we loved again, i swore i love you right" kang tegese janji yen dheweke balen, Taylor Swift kuwi bakalan nresnani pacangane kanthi temenan
"Back to December" antuk komentar saka para "Kritikus" sing nganggep yen lagu iki minangka "hits" saka album "Speak Now." Para "Kritikus" iku ngalem bab lagu, swara, lan musike